b'\n_START_ARTICLE_\nAnne Mette Hancock\n_START_PARAGRAPH_\nAnne Mette Hancock (f\xc3\xb8dt 8. december 1979) er en dansk krimiforfatter og journalist.\n_START_SECTION_\nBaggrund og uddannelse\n_START_PARAGRAPH_\nAnne Mette Hancock er f\xc3\xb8dt i Gr\xc3\xa5sten i 1979 som datter af keramiker Jette Aagaard og tandl\xc3\xa6ge Per Anders Jensen. Hun har en bachelorgrad i historie og en kandidatgrad i journalist fra Roskilde Universitet (RUC).\n_START_SECTION_\nJournalistisk karriere\n_START_PARAGRAPH_\nI l\xc3\xb8bet af sin journalistiske karriere har hun blandt andet skrevet livsstilsstof for Berlingske samt flere danske magasiner. Fra 2013 til 2015 var Anne Mette Hancock PR ansvarlig og pressechef for sin bror Anders Aagaard Jensens restaurationsk\xc3\xa6de Madklubben.\n_START_SECTION_\nForfatterskab\n_START_PARAGRAPH_\nHancock debuterede som forfatter i 2017 med kriminalromanen Ligblomsten med journalisten Heloise Kaldan og drabsefterforskeren Erik Sch\xc3\xa4fer som hovedpersoner. Bogen l\xc3\xa5 \xc3\xb8verst p\xc3\xa5 bestsellerlisterne i m\xc3\xa5nedsvis og indbragte hende Det Danske Kriminalakademis debutantpris. \xc3\x85ret efter udkom opf\xc3\xb8lgeren Mercedes-snittet, som Anne Mette Hancock blev nomineret til Martha-prisen for i b\xc3\xa5de 2018 og 2019. Tredje bind i serien om Kaldan og Sch\xc3\xa4fer f\xc3\xa5r titlen Pitbull og udkommer 2. januar 2020. Serien er solgt til filmatisering og udkommer i 10 lande, herunder Tyskland og Frankrig.  _NEWLINE_I oktober 2018 vandt hun prisen som \xc3\x85rets Forfatter p\xc3\xa5 BogForum.\n_START_SECTION_\nPrivatliv\n_START_PARAGRAPH_\nHancock har tidligere boet i USA og Frankrig og er i dag bosat i K\xc3\xb8benhavn med sin mand Tim Faith Hancock og deres to b\xc3\xb8rn.'